CELEX: 32019D1298
Language: fi
Date: 2019-07-31 00:00:00
Title: Neuvoston päätös (YUTP) 2019/1298, annettu 31 päivänä heinäkuuta 2019, aseiden ja ampumatarvikkeiden tarkoituksenvastaisten siirtojen estämistä Afrikassa koskevan, Afrikan, Kiinan ja Euroopan välisen vuoropuhelun ja yhteistyön tukemisesta

2.8.2019   
               
               
                  FI
               
               
                  Euroopan unionin virallinen lehti
               
               
                  L 204/37
               
            
         NEUVOSTON PÄÄTÖS (YUTP) 2019/1298,
         annettu 31 päivänä heinäkuuta 2019,
         aseiden ja ampumatarvikkeiden tarkoituksenvastaisten siirtojen estämistä Afrikassa koskevan, Afrikan, Kiinan ja Euroopan välisen vuoropuhelun ja yhteistyön tukemisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 31 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Asekauppasopimus (ATT) tuli voimaan 24 päivänä joulukuuta 2014, ja kaikki jäsenvaltiot ovat sen osapuolia. ATT:n tavoitteena on ottaa käyttöön mahdollisimman tiukat yhteiset kansainväliset normit tavanomaisten aseiden laillisen kaupan sääntelemiseksi, niiden laittoman kaupan estämiseksi ja poistamiseksi sekä niiden tarkoituksenvastaisten siirtojen estämiseksi.
                  
               
                     (2)
                  
                  
                     Neuvosto hyväksyi 19 päivänä marraskuuta 2018 laittomien ampuma-aseiden, pienaseiden ja kevyiden aseiden sekä niissä käytettävien ampumatarvikkeiden vastaisen EU:n strategian ”Aseiden turvaaminen, kansalaisten suojeleminen”, jäljempänä ’strategia’. Strategian päätavoitteena on panna täysimääräisesti ja tehokkaasti täytäntöön pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskeva YK:n vuoden 2001 toimintaohjelma. Strategiassa todetaan, että EU jatkaa vastuullisen ja tehokkaan asevientivalvonnan edistämistä ja tukee edelleen ATT:n maailmanlaajuista soveltamista ja täytäntöönpanoa. Siinä todetaan myös, että EU jatkaa Afrikan unionin ja asiaankuuluvien alueellisten talousyhteisöjen tukemista niiden pienaseiden ja kevyiden aseiden sekä niissä käytettävien ampumatarvikkeiden laittoman kaupan vastaisissa toimissa.
                  
               
                     (3)
                  
                  
                     Afrikan unionin yleiskokouksen 28. sääntömääräisessä istunnossa hyväksyttiin tammikuussa 2017 Afrikan unionin etenemissuunnitelma käytännön toimista Silencing the Guns in Africa by Year 2020 -aloitteen täytäntöönpanemiseksi (African Union Master Roadmap of Practical Steps to Silence the Guns in Africa by Year 2020), ja Afrikan unionin jäsenvaltiot sitoutuivat näin hillitsemään laittomien aseiden laitonta maahantuloa ja liikkumista, estämään kapinallisia saamasta haltuunsa aseita, ja katkaisemaan laittomien aseiden toimittajien ja vastaanottajien väliset yhteydet, mukaan lukien ATT:n mukaisten kieltojen määrääminen.
                  
               
                     (4)
                  
                  
                     Neuvosto kannatti 18 päivänä heinäkuuta 2016 antamissaan EU:n Kiinan-strategiaa koskevissa päätelmissä sitä, että EU aloittaa säännöllisen ja merkityksellisen vuoropuhelun Kiinan kanssa ja pyrkii yhdessä jäsenvaltioiden kanssa luomaan paremman yhteisen perustan aseriisunnalle, aseiden leviämisen estämiselle, terrorismin torjunnalle, muuttoliikkeen käsittelylle ja kyberturvallisuudelle.
                  
               
                     (5)
                  
                  
                     Laittomien pienaseiden ja kevytaseiden vastaisen YK:n toimintaohjelman kolmannessa tarkistuskonferenssissa hyväksyttiin 30 päivänä kesäkuuta 2018 päätösasiakirja, jossa valtiot uusivat sitoumuksensa pienaseiden ja kevyiden aseiden tarkoituksenvastaisten siirtojen estämiseksi ja torjumiseksi. Valtiot vahvistivat siinä halunsa jatkaa kansainvälistä yhteistyötä ja vahvistaa alueellista yhteistyötä parantamalla koordinointia, kuulemista, tietojenvaihtoa ja operatiivista yhteistyötä ja ottamalla siihen mukaan asiaankuuluvat alueelliset ja osa-alueelliset järjestöt sekä lainvalvonta-, rajavalvonta- ja vienti- ja tuontilupaviranomaiset. Valtiot sitoutuivat myös vaihtamaan ja, valtioiden kansallisten oikeudellisten kehysten ja turvallisuusvaatimusten mukaisesti, soveltamaan saatuja kokemuksia ja parhaita käytäntöjä, jotka liittyvät pienaseiden ja kevyiden aseiden viennin, tuonnin ja kauttakuljetuksen valvontaan, myös sertifiointiprosesseihin ja loppukäyttäjäsertifikaatteihin.
                  
               
                     (6)
                  
                  
                     Kestävän kehityksen Agenda 2030 -toimintaohjelmassa vahvistetaan, että pienaseiden ja kevyiden aseiden laittoman kaupan torjuminen on välttämätöntä monien kestävän kehityksen tavoitteiden saavuttamisen kannalta, mukaan lukien rauhaan, oikeuteen ja vahvoihin instituutioihin, köyhyyden vähentämiseen, talouskasvuun, terveydenhuoltoon, sukupuolten tasa-arvoon sekä turvallisiin kaupunkeihin liittyvät tavoitteet. Näin ollen kaikki valtiot ovat sitoutuneet kestävän kehityksen tavoitteen 16.4 myötä vähentämään merkittävästi laittomia rahoitus- ja asevirtoja.
                  
               
                     (7)
                  
                  
                     Neuvosto hyväksyi 27 päivänä helmikuuta 2012 päätöksen 2012/121/YUTP (1) tavanomaisten aseiden valvontaa koskevaa EU:n, Kiinan ja Afrikan välistä vuoropuhelua ja yhteistyötä edistävien toimien tukemisesta. Saferworld pani kyseisen hankkeen onnistuneesti täytäntöön, mutta kyseisessä päätöksessä asetettujen tavoitteiden saavuttamiseksi on tällä alalla vielä toteutettava lisätoimia.
                  
               
                     (8)
                  
                  
                     Neuvosto on vuodesta 2008 alkaen hyväksynyt 11 päätöstä vastuulliseen asevientivalvontaan liittyvien tiedotustoimien tukemisesta ATT:n ja neuvoston yhteisen kannan 2008/944/YUTP (2) mukaisesti, mutta yhteistyö Kiinan kanssa tällä alalla on ollut vähäistä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Tämän päätöksen tarkoituksena on edistää aseiden ja ampumatarvikkeiden tarkoitustenvastaisten siirtojen estämistä ja torjumista Afrikassa.
            
            
               2.   Edellä 1 kohdan nojalla unioni tukee seuraavia tavoitteita:
               
                           a)
                        
                        
                           lisätään Afrikan, Kiinan ja unionin sidosryhmien tietoisuutta siitä, miten aseiden, erityisesti pienaseiden ja kevyiden aseiden sekä niissä käytettävien ampumatarvikkeiden, laiton virta luvattomille toimijoille lisää merkittävästi turvattomuutta ja väkivaltaa eri puolilla Afrikkaa, mikä heikentää sosiaalista yhteenkuuluvuutta, yleistä turvallisuutta, sosioekonomista kehitystä ja valtion instituutioiden tehokasta toimintaa;
                        
                     
                           b)
                        
                        
                           edistetään laillisen asekaupan vastuullisuutta ja vastuunkantoa ja osoitetaan Afrikan, Kiinan ja unionin sidosryhmille, miten tehokas asevientivalvonta voi auttaa vähentämään riskiä siitä, että aseita siirretään tarkoituksenvastaisesti laittomille markkinoille.
                        
                     
            
               3.   Kyseisten tavoitteiden saavuttamiseksi tällä päätöksellä tuetaan tavanomaisten aseiden valvontaa käsittelevän, Afrikan, Kiinan ja Euroopan yhteisen valtioista riippumattoman asiantuntijaryhmän, jäljempänä ’yhteinen asiantuntijaryhmä’, perustamista ja kehittämistä; yhteisen asiantuntijaryhmän päätehtävänä on lisätä tietoisuutta ja sitoutumista ja kannustaa Afrikassa, Kiinassa ja unionissa toimivia poliittisia yhteisöjä toimintaan sekä tehostaa alueellista ja kansainvälistä yhteistyötä aseiden ja ampumatarvikkeiden tarkoituksenvastaisten siirtojen estämiseksi Afrikassa.
            
            
               4.   Tämän päätöksen odotetut tulokset ovat seuraavat:
               
                           a)
                        
                        
                           parempi ymmärrys aseiden tarkoituksenvastaisten siirtojen ja väärinkäytön vaikutuksista Afrikassa, mikä perustuu Afrikan, Kiinan ja unionin tutkijoiden ja akateemikkojen yhteiseen tutkimukseen ja toimintalähtöiseen analyysiin, joiden yhteydessä annetaan suosituksia Kiinan tukemista erityishankkeista;
                        
                     
                           b)
                        
                        
                           Afrikan, Kiinan ja unionin sidosryhmien lisääntynyt tietoisuus tehokkaan asevientivalvonnan merkityksestä lievennettäessä riskiä laittomien aseiden ja ampumatarvikkeiden tarkoituksenvastaisista siirroista ja niiden kielteisistä vaikutuksista Afrikassa;
                        
                     
                           c)
                        
                        
                           Kiinan lisääntynyt osallistuminen asiaa koskeviin kansainvälisiin ja alueellisiin aloitteisiin, mukaan luettuna Afrikan unionin Silencing the Guns in Africa by 2020 -aloite ja ATT:n täytäntöönpano;
                        
                     
                           d)
                        
                        
                           pienaseiden valvonnan ottaminen Kiinan ja Afrikan yhteistyöfoorumin (FOCAC) vuoropuhelun asialistalle;
                        
                     
                           e)
                        
                        
                           sellaisen uuden foorumin perustaminen, joka tuo yhteen hallitusten, kansalaisyhteiskunnan, liike-elämän ja tiedeyhteisön asiantuntijat Afrikasta, Kiinasta ja unionista ja jolla taustoitetaan EU:n ja Kiinan korkean tason strategista vuoropuhelua.
                        
                     
            
               5.   Hankkeista suoraan etua saavat arviolta 500 poliittisten yhteisöjen toimijaa Afrikassa, Kiinassa ja unionissa, mukaan luettuina kansalaisjärjestöt, ajatushautomot, teollisuuden edustajat, tavanomaisten aseiden valvonnasta vastaavat hallitusten virkamiehet sekä kansallisten parlamenttien jäsenet. Välillisiä edunsaajia ovat Afrikan väestö, yhteisöt, ryhmät ja yksilöt, joihin laittomien aseiden ja ampumatarvikkeiden leviäminen Afrikassa vaikuttaa haitallisesti.
            
            
               6.   Yksityiskohtainen hankekuvaus esitetään tämän päätöksen liitteessä.
            
         
         
            2 artikla
            
               1.   Unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vastaa tämän päätöksen täytäntöönpanosta.
            
            
               2.   Edellä 1 artiklassa tarkoitetun hankkeen teknisestä täytäntöönpanosta vastaa kansalaisjärjestö Saferworld.
            
            
               3.   Saferworld suorittaa tehtävänsä korkean edustajan alaisuudessa. Tätä varten korkea edustaja sopii tarvittavista järjestelyistä Saferworldin kanssa.
            
         
         
            3 artikla
            
               1.   Rahoitusohje 1 artiklassa tarkoitetun unionin rahoittaman hankkeen toteuttamiseksi on 994 007 euroa.
            
            
               2.   Edellä 1 kohdassa vahvistetulla ohjeellisella määrällä rahoitettavia menoja hallinnoidaan unionin talousarvioon sovellettavien menettelyjen ja sääntöjen mukaisesti.
            
            
               3.   Komissio valvoo 1 kohdassa tarkoitettujen menojen asianmukaista hallinnointia. Tätä varten se tekee Saferworldin kanssa tarvittavan rahoitussopimuksen. Kyseisessä rahoitussopimuksessa määrätään, että Saferworldin on varmistettava unionin rahoitusosuuden näkyvyys asianmukaisella tavalla sen suuruuteen nähden.
            
            
               4.   Komissio pyrkii tekemään 3 kohdassa tarkoitetun rahoitussopimuksen mahdollisimman pian tämän päätöksen voimaantulon jälkeen. Se ilmoittaa neuvostolle kyseisessä prosessissa mahdollisesti ilmenevistä vaikeuksista ja rahoitussopimuksen tekopäivästä.
            
         
         
            4 artikla
            
               1.   Korkea edustaja tiedottaa neuvostolle tämän päätöksen täytäntöönpanosta Saferworldin säännöllisesti neljännesvuosittain laatimien raporttien perusteella. Kyseiset raportit ovat perustana neuvoston suorittamalle arvioinnille.
            
            
               2.   Komissio raportoi 1 artiklassa tarkoitetun hankkeen rahoitusnäkökohdista.
            
         
         
            5 artikla
            
               1.   Tämä päätös tulee voimaan päivänä, jona se hyväksytään.
            
            
               2.   Tämän päätöksen voimassaolo päättyy 36 kuukauden kuluttua päivästä, jona 3 artiklan 3 kohdassa tarkoitettu rahoitussopimus tehdään. Tämän päätöksen voimassaolo päättyy kuitenkin kuuden kuukauden kuluttua sen voimaantulosta, jos mitään sopimusta ei ole tuon ajan kuluessa tehty.
            
         
         
            Tehty Brysselissä 31 päivänä heinäkuuta 2019.
            
               
                  Neuvoston puolesta
               
               
                  Puheenjohtaja
               
               T. TUPPURAINEN
            
         
         
            (1)  Neuvoston päätös 2012/121/YUTP, annettu 27 päivänä helmikuuta 2012, tavanomaisten aseiden valvontaa koskevaa EU:n, Kiinan ja Afrikan välistä vuoropuhelua ja yhteistyötä edistävien toimien tukemisesta (EUVL L 54, 28.2.2012, s. 8).
         
            (2)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).
      
      
         
            LIITE
            ASEIDEN JA AMPUMATARVIKKEIDEN TARKOITUKSENVASTAISTEN SIIRTOJEN ESTÄMISTÄ AFRIKASSA KOSKEVA AFRIKAN, KIINAN JA EUROOPAN VÄLINEN VUOROPUHELU JA YHTEISTYÖ
            1.   Hanketoimien kuvaus
            Hanke käsittää kaksi päävaihetta, joista on tehty yhteenveto jäljempänä yhteisen asiantuntijaryhmän perustamista koskevassa jaksossa 1.1 sekä jaksossa 1.2, joka koskee Afrikan, Kiinan ja unionin sidosryhmille kohdistettuja tiedotustoimia, joilla edistetään toimia aseiden ja ampumatarvikkeiden tarkoituksenvastaisten siirtojen estämiseksi Afrikassa.
            1.1   Vaihe 1: Aseiden ja ampumatarvikkeiden tarkoituksenvastaisten siirtojen estämistä Afrikassa käsittelevän, Afrikan, Kiinan ja Euroopan yhteisen valtioista riippumattoman asiantuntijaryhmän perustaminen ja kehittäminen
            1.1.1   Tavoitteet
            Perustetaan Afrikan, Kiinan ja Euroopan yhteinen valtioista riippumaton asiantuntijaryhmä, jäljempänä ’yhteinen asiantuntijaryhmä’, johon kuuluu Afrikan, Kiinan ja unionin valtioista riippumattomia asiantuntijoita, joiden tehtävänä on toteuttaa Afrikan, Kiinan ja unionin sidosryhmille kohdistettuja tiedotustoimia ja tukea kolmenvälistä vuoropuhelua ja yhteistyötä aseiden ja ampumatarvikkeiden tarkoituksenvastaisten siirtojen estämiseksi. Tarkoituksena on
            
                        a)
                     
                     
                        kuvata aseiden, erityisesti pienaseiden ja kevyiden aseiden sekä niissä käytettävien ampumatarvikkeiden, tarkoituksenvastaisten siirtojen kielteistä vaikutusta turvallisuuteen, sosioekonomiseen kehitykseen ja humanitaariseen tilanteeseen Afrikassa ja osoittaa, millä tavoin aseiden siirron tehostettu valvonta, myös tarjontapuolella, voi auttaa vähentämään riskiä aseiden tarkoituksenvastaisista siirroista luvattomien toimijoiden käsiin;
                     
                  
                        b)
                     
                     
                        taustoittaa EU:n ja Kiinan korkean tason strategista vuoropuhelua erityisesti turvallisuus- ja asevalvontayhteistyöstä Afrikassa;
                     
                  
                        c)
                     
                     
                        jakaa tietoa, ideoita, asiantuntemusta ja tutkimustuloksia yhteisen asiantuntijaryhmän jäsenten kesken ja arvioida nykyisten toimintatapojen ja aloitteiden toimivuutta;
                     
                  
                        d)
                     
                     
                        ottaa aktiivisesti yhteyttä hallitusten sidosryhmiin ja esittää niille suosituksia. Afrikan, Kiinan, unionin ja jäsenvaltioiden virkamiehiä pyydetään tarkkailemaan yhteisen asiantuntijaryhmän työtä ja osallistumaan siihen.
                     
                  1.1.2   Toimet
            Vaiheessa 1 tarkoitettujen tehtävien toteuttamisessa tuettaviin toimiin kuuluvat seuraavat:
            
                        a)
                     
                     
                        Saferworld kartoittaa ja kehittää toimintatapaa, jolla toimintaan sitoutetaan hallitusten, liike-elämän, kansalaisjärjestöjen, akateemisten laitosten, monenvälisten järjestöjen keskeiset kumppanit ja sidosryhmät sekä alue- ja yhteisötason toimijat, joiden osallistuminen on ratkaiseva edellytys hankkeen onnistumiselle ja kestävyydelle;
                     
                  
                        b)
                     
                     
                        otetaan perustaksi päätöksellä 2012/121/YUTP tuetun unionin hankkeen saavutukset: i) järjestetään Afrikassa, Kiinassa ja Euroopassa enintään 20 valmistelevaa kokousta ja seurantakokousta tietoisuuden lisäämiseksi hankkeesta, sen rakenteesta ja aikataulusta ja asiaankuuluvien viranomaisten tuen varmistamiseksi, ii) yksilöidään Afrikan, Kiinan ja unionin tärkeimmät asiantuntijat, jotka osallistuvat yhteisen asiantuntijaryhmän toimintaan, iii) laaditaan yksityiskohtaiset työsuunnitelmat yhteisen asiantuntijaryhmän perustamiselle ja toimintakykyiseksi saattamiselle, iv) perustetaan hankekoordinointiryhmä, v) määritellään vastuualueet ja jaetaan ne ryhmän sisällä ja vi) seurataan ja arvioidaan edistymistä toimien toteuttamisessa;
                     
                  
                        c)
                     
                     
                        perustetaan kolmenvälistä vuoropuhelua ja yhteistyötä tukeva yhteinen asiantuntijaryhmä. Yhteiseen asiantuntijaryhmään on tarkoitus kuulua yhdeksän pienasevalvonnan asiantuntijaa Afrikasta, Kiinasta ja Euroopasta, ja heidät valitaan ajatushautomoista, tutkimuskeskuksista ja akateemisista laitoksista heidän kiinnostuksen kohteidensa ja asiantuntemuksensa sekä sen perusteella, miten hyvin he pystyvät sitoutumaan hankkeeseen;
                     
                  
                        d)
                     
                     
                        luodaan yhteiselle asiantuntijaryhmälle verkkosivusto, joka toimii yhteisen asiantuntijaryhmän julkisena sähköisenä alustana;
                     
                  
                        e)
                     
                     
                        järjestetään kolme yhteisen asiantuntijaryhmän kokousta (yksi Afrikassa, yksi Kiinassa ja yksi Euroopassa), joissa yhteisen asiantuntijaryhmän jäsenet ja virkamiehet Afrikasta, Kiinasta, unionista ja jäsenvaltioista voivat keskustella ja jakaa kokemuksia ja joissa taustoitetaan tiedotus- ja tutkimustoimien toteuttamista.
                     
                  1.1.3   Tulokset
            Yhteisestä asiantuntijaryhmästä tulee päätöksessä säädetyn vuoropuhelun perusta, ja sillä on tärkeä tehtävä Afrikan, Kiinan ja Euroopan pienasevalvonnan asiantuntijoiden kokoontumispaikkana, joka yhdistää toisiinsa tutkimus- ja politiikkayhteisöt ja joka varmistaa, että hanketulokset jaetaan tehokkaasti Afrikan, Kiinan ja Euroopan hallitusten ja unionin toimielinten kesken.
            1.2   Vaihe 2: Afrikan, Kiinan ja unionin sidosryhmille kohdistetut tiedotustoimet, jotka koskevat aseiden ja ampumatarvikkeiden tarkoituksenvastaisten siirtojen ja laittoman hallussapidon, siirtämisen ja käytön estämistä Afrikassa
            1.2.1   Tavoitteet
            
                        a)
                     
                     
                        onnistutaan vähentämään aseiden ja ampumatarvikkeiden tarkoituksenvastaisia siirtoja Afrikan maanosassa ja sitä kautta vähennetään turvallisuusuhkia, edistetään rauhanomaisen ja turvallisen ympäristön luomista Afrikan kansalaisille ja tuetaan kehitystä;
                     
                  
                        b)
                     
                     
                        tuetaan Afrikan valtioita niiden toteuttaessa Afrikan unionin etenemissuunnitelmaa käytännön toimista Silencing the Guns in Africa by Year 2020 -aloitteen täytäntöönpanemiseksi ja alueellisten talousyhteisöjen asiaankuuluvia strategioita;
                     
                  
                        c)
                     
                     
                        edistetään yhteisvaikutusta muiden asiaankuuluvien kansainvälisten ja alueellisten aloitteiden toteuttamisen kanssa, joita ovat ATT, pienaseita ja kevyitä aseita koskeva YK:n toimintaohjelma ja YK:n ampuma-asepöytäkirja;
                     
                  
                        d)
                     
                     
                        koordinoidaan toimia ja hankitaan synergiaetuja asiaankuuluvien unionin Afrikassa tukemien aloitteiden kanssa, mukaan luettuina neuvoston päätöksillä (YUTP) 2018/299 (1) ja (YUTP) 2018/101 (2) tuetut EU:n asevientivalvontaa ja ATT:a koskevat tiedotushankkeet sekä neuvoston päätöksellä (YUTP) 2017/2283 (3) tuettu Conflict Armament Research Ltd:n (CAR) iTrace-hanke;
                     
                  
                        e)
                     
                     
                        osallistutaan Kiinassa parhaillaan käynnissä olevaan monivuotiseen oikeudelliseen arviointiprosessiin, jonka tuloksena hyväksytään uusi vientivalvontalaki;
                     
                  
                        f)
                     
                     
                        tuetaan pienasevalvontaa yhteisötasolla toteuttamalla ruohonjuuritason tiedotustoimia ja tarjoamalla ihmisille mahdollisuuksia ilmaista itseään ja ehdottaa keinoja, joilla vähennetään laittomista aseista ja ampumatarvikkeista aiheutuvaa inhimillistä haittaa;
                     
                  
                        g)
                     
                     
                        tuetaan Afrikan, Kiinan ja unionin asiantuntijoiden yhteistä tutkimusta ja toimintalähtöistä analyysia niistä ongelmista, jotka koskevat aseiden ja ampumatarvikkeiden tarkoituksenvastaista siirtoa ja väärinkäyttöä Afrikassa, ja suositusten antamista erityisistä toimista, joilla puututaan laittomiin aseisiin ja ampumatarvikkeisiin liittyviin uhkiin ja vähennetään niitä. Näihin voivat sisältyä muun muassa vientivalvonta; turvallinen ja turvattu aseiden ja ampumatarvikkeiden varastointi; aseiden ja ampumatarvikkeiden ylijäämävarastojen hävittäminen; merkitseminen, tietojen säilyttäminen ja jäljittäminen, mukaan lukien yhteistyö Yhdistyneiden kansakuntien operaatioiden kanssa, joissa tunnistetaan ja jäljitetään laittomia aseita; asevientikieltojen seuranta ja täytäntöönpano; ja operatiivisten tietojen vaihto asekauppaverkostojen hajottamiseksi.
                     
                  1.2.2   Toimet
            Vaiheessa 2 tarkoitettujen tehtävien toteuttamisessa tuettaviin toimiin kuuluvat seuraavat:
            
                        a)
                     
                     
                        yhteinen asiantuntijaryhmä, jonka jäsenet avustavat Saferworldiä ja myös osallistuvat tapahtumiin, järjestää kaksi seminaaria (yksi Afrikassa ja yksi Kiinassa), joiden aiheena on vastuullisuuden ja vastuunkannon edistäminen asekaupassa sekä aseiden ja ampumatarvikkeiden tarkoituksenvastaisten siirtojen estäminen luvattomille ja vakautta horjuttaville toimijoille Afrikassa;
                     
                  
                        b)
                     
                     
                        laaditaan ja levitetään tiedote ”Laittomien aseiden ja ampumatarvikkeiden leviämisen torjuminen Afrikassa: FOCACille annettavat suositukset” ennen FOCACin vuoden 2021 huippukokousta;
                     
                  
                        c)
                     
                     
                        laaditaan ja levitetään englannin ja kiinan kielellä tiedote ”Laittomien aseiden ja ampumatarvikkeiden leviäminen Afrikassa: mitä toimittajavaltiot voivat tehdä vähentääkseen riskiä tarkoituksenvastaisista siirroista?”;
                     
                  
                        d)
                     
                     
                        yhteinen asiantuntijatyöryhmä tekee kolmeen valittuun Afrikan maahan kolme kenttätutkimuskäyntiä, joista kukin kestää 10 päivää ja joissa käsitellään laittomien aseiden ja ampumatarvikkeiden leviämistä ja hallitsematonta liikkumista (mukaan luettuina monimutkaiset prosessit, joissa aseiden sallitut siirrot tai sallittu hallussapito johtaa niiden tarkoituksenvastaisiin siirtoihin, sekä ongelmalliset rajatylittävät ilmiöt, kuten karjavarkaudet, joita laittomien aseiden ja ampumatarvikkeiden leviäminen lietsoo);
                     
                  
                        e)
                     
                     
                        yhteinen asiantuntijaryhmä laatii käyntien perusteella kolme tutkimusraporttia (kiinan, englannin ja ranskan kielellä) ja antaa suosituksia käytännön toimista, joita tarvitaan laittomien aseiden ja ampumatarvikkeiden ongelmaan puuttumiseksi ja joissa keskitytään asetoimittajien rooliin tarkoituksenvastaisten siirtojen riskin vähentämisessä Afrikassa, Kiinassa ja unionissa;
                     
                  
                        f)
                     
                     
                        järjestetään Afrikan, Kiinan ja jäsenvaltioiden virkamiestasolla noin 20 kahdenvälistä kokousta, joissa jaetaan yhteisen asiantuntijaryhmän suosituksia ja tiedotetaan niistä, lisätään tietoisuutta virallisen tason yhteistyöhankkeista ja tehdään niistä poliittisesti kiinnostavia;
                     
                  
                        g)
                     
                     
                        laaditaan ja levitetään (kiinan, englannin ja ranskan kielellä) yksi laittomien aseiden ja ampumatarvikkeiden leviämistä Afrikassa koskeva tutkimusraportti, jossa arvioidaan nykyisten toimien tehokkuutta ja johon sisältyy suosituksia toteutuskelpoisiksi hankkeiksi, joilla voidaan paremmin torjua laittomien aseiden ja ampumatarvikkeiden leviämistä ja siten vähentää niiden haitallisia vaikutuksia ja edistää kansallista, alueellista ja kansainvälistä rauhaa ja turvallisuutta. Raportissa kiinnitetään erityistä huomiota asetoimittajien rooliin Afrikassa, Kiinassa ja unionissa vähennettäessä riskiä aseiden tarkoituksenvastaisista siirroista Afrikassa;
                     
                  
                        h)
                     
                     
                        järjestetään Kiinassa yksi päätösseminaari, jossa tiedotetaan tutkimus- ja vuoropuheluprosessin suosituksista ja esitellään Afrikan, Kiinan, unionin ja jäsenvaltioiden yhteistyöstä ja yhteisiin toimiin osallistumisesta saatua hyötyä, sekä käynnistetään prosesseja vuoropuhelun ylläpitämiseksi tulevaisuudessa.
                     
                  1.2.3   Tulokset
            
                        —
                     
                     
                        500:n Afrikan, Kiinan ja unionin poliittisten yhteisöjen toimijan, joihin luetaan mukaan tavanomaisten aseiden vientivalvonnasta vastaavia virkamiehiä, tutkijoita, parlamentin jäseniä, kansalaisjärjestöjä, teollisuuden edustajia ja toimittajia, tietoisuuden, tietämyksen ja ymmärtämyksen lisääntyminen niistä tekijöistä, jotka vaikuttavat laittomien aseiden ja ampumatarvikkeiden laajaan saatavuuteen Afrikassa, keskeisistä kysymyksistä ja vaikutuksista kentällä sekä asetoimittajien roolista ja vastuusta vähennettäessä riskiä aseiden tarkoituksenvastaisista siirroista.
                     
                  
                        —
                     
                     
                        Aseiden ja ampumatarvikkeiden tarkoituksenvastaisten siirtojen estämistä ja torjumista koskeva tehokkaampi vuoropuhelu, vuorovaikutus ja yhteistyö 60 Afrikan, Kiinan, unionin ja jäsenvaltioiden virkamiehen ja kansalaisyhteiskunnan toimijan välillä, mikä perustuu muun muassa siihen, että määritellään Afrikan, Kiinan ja unionin välisen käytännön yhteistyön alat, jotta voidaan vähentää aseiden ja ampumatarvikkeiden tarkoituksenvastaisia siirtoja Afrikassa.
                     
                  
                        —
                     
                     
                        Niiden tapausten määrän väheneminen, joissa aseita ja ampumatarvikkeita on siirretty tarkoituksenvastaisesti luvattomille ja vakautta horjuttaville toimijoille Afrikassa.
                     
                  
                        —
                     
                     
                        Tuki Silencing the Guns in Africa by Year 2020 -aloitteen täytäntöönpanoa koskevan Afrikan unionin etenemissuunnitelman sekä pienaseiden ja kevyiden aseiden laittoman kaupan vastaisen YK:n toimintaohjelman toteuttamiselle.
                     
                  
                        —
                     
                     
                        Afrikan ja Kiinan kansallisten normien ja sääntelyn parempi lähentäminen asevientivalvonnan kansainvälisiin standardeihin, kuten ATT:hen, jotta voidaan vähentää riskiä tarkoituksenvastaisista siirroista asekaupan yhteydessä.
                     
                  
                        —
                     
                     
                        Asevalvonnan palauttaminen FOCACin asialistalle tärkeänä aiheena, jonka avulla tehostetaan Afrikan ja Kiinan välistä vuoropuhelua ja yhteistyötä aseiden tarkoituksenvastaisten siirtojen estämiseksi luvattomille ja vakautta horjuttaville toimijoille Afrikassa.
                     
                  
                        —
                     
                     
                        Näyttöön perustuvan analyysin laatiminen laittomien aseiden ja ampumatarvikkeiden ongelmasta Afrikassa Afrikan, Kiinan ja unionin asiantuntijoiden yhteisen kenttätutkimuksen perusteella, jotta saadaan kattavampi käsitys aseiden tarkoituksenvastaisista siirroista ja uudelleensiirroista luvattomille ja vakautta horjuttaville toimijoille Afrikassa ja luodaan vahvempi yhteinen perusta Afrikan, Kiinan ja unionin tehokkaammalle yhteistyölle ongelman ratkaisemiseksi.
                     
                  
                        —
                     
                     
                        Niiden käytännön keinojen kartoittaminen, joilla voidaan torjua laittomien aseiden ja ampumatarvikkeiden leviämiseen liittyviä uhkia ja vastata tarpeeseen toteuttaa yhteisiä ja yhteistoiminnallisia kansainvälisiä toimia keskeisten kansainvälisten ja alueellisten sitoumusten ja poliittisten aloitteiden mukaisesti; näitä ovat muun muassa laittomia pienaseita ja kevyitä aseita koskeva YK:n toimintaohjelma, kansainvälinen jäljittämisväline, kestävän kehityksen Agenda 2030 -toimintaohjelma, asekauppasopimus, Afrikan unionin strategia pienaseiden ja kevyiden aseiden laittoman leviämisen, liikkumisen ja kaupan valvontaa varten, EU:n ja Kiinan strateginen yhteistyöohjelma 2020, EU:n Kiinan-strategia ja laittomien ampuma-aseiden, pienaseiden ja kevyiden aseiden ja niiden ampumatarvikkeiden vastainen EU:n strategia sekä alueellisten talousyhteisöjen asiaankuuluvat strategiat ja toimintasuunnitelmat.
                     
                  
                        —
                     
                     
                        Afrikan kansallisten viranomaisten ja alueellisten järjestöjen paremmat valmiudet määrittää teknisen avun erityistarpeita ja löytää sopivia foorumeita Kiinan ja EU:n kanssa käytävään vuoropuheluun, jotta resurssit voidaan kanavoida näiden tarpeiden täyttämiseen.
                     
                  2.   Seminaarien/työpajojen sekä avajais- ja päätöstilaisuuksien osallistujat ja pitopaikat
            Jollei tämän liitteen tekstissä toisin mainita, Saferworld ehdottaa mahdollisia osallistujia seminaareihin ja muihin hankkeessa järjestettäviin tapahtumiin ja pitopaikkoja niille, minkä jälkeen korkea edustaja antaa niille hyväksyntänsä neuvoston toimivaltaisia elimiä kuultuaan.
            3.   Sukupuolinäkökohdat
            Saferworld sisällyttää sukupuolinäkökohdat tämän hankkeen toteuttamiseen liittyviin strategioihin ja toimiin siten, että naiset ja miehet voivat vaikuttaa hankkeeseen, osallistua siihen ja hyötyä siitä tasapuolisesti. Saferworld rohkaisee mahdollisuuksien mukaan hankekumppaneita esittämään hanketoimiin valtuuskuntia, joissa sukupuolet ovat tasavertaisesti edustettuina, ja varmistamaan, että laittomien aseiden ja ampumatarvikkeiden sukupuolivaikutukset otetaan huomioon kaikissa seminaareissa ja tutkimuskäynneillä.
            4.   Kumppanit
            Hankkeen pääasiallisia kumppaneita ovat Kiinan asevalvonta- ja aseriisuntayhdistys sekä Kenian turvallisuustutkimus- ja tiedotuskeskus.
            5.   Ohjauskomitea
            Hankkeen ohjauskomitea muodostuu korkean edustajan, komission ja Saferworldin edustajista. Ohjauskomitea tarkastelee tämän päätöksen täytäntöönpanoa joka kuudes kuukausi, myös sähköisiä viestintävälineitä käyttäen.
            6.   Kertomukset
            Saferworld toimittaa kuuden kuukauden välein toimintakertomuksen, jossa tarkastellaan hankkeen tulosten saavuttamisessa tapahtunutta edistystä. Saferworld toimittaa myös vuotuiset toiminta- ja rahoituskertomukset sekä loppuraportin kuuden kuukauden kuluessa täytäntöönpanokauden päättymisestä.
            7.   Unionin näkyvyys ja avustusmateriaalin saatavuus
            Hankkeessa tuotetulla materiaalilla ja asiaa koskevan verkkosivuston avulla varmistetaan unionin näkyvyys, ja tässä yhteydessä hyödynnetään erityisesti Euroopan unionin ulkoisten toimien viestintää ja näkyvyyttä koskevan käsikirjan logoa ja graafista ulkoasua. Unionin edustustojen olisi osallistuttava tapahtumiin kolmansissa maissa poliittisen seurannan ja näkyvyyden lisäämiseksi.
            
               (1)  Neuvoston päätös (YUTP) 2018/299, annettu 26 päivänä helmikuuta 2018, joukkotuhoaseiden leviämisen vastaisen EU:n strategian täytäntöönpanoa tukevien asesulun ja aseriisunnan alan riippumattomien ajatushautomoiden eurooppalaisen verkoston edistämisestä (EUVL L 56, 28.2.2018, s. 46).
            
               (2)  Neuvoston päätös (YUTP) 2018/101, annettu 22 päivänä tammikuuta 2018, tehokkaan asevientivalvonnan edistämisestä (EUVL L 17, 23.1.2018, s. 40).
            
               (3)  Neuvoston päätös (YUTP) 2017/2283, annettu 11 päivänä joulukuuta 2017, laittomia pienaseita ja kevyitä aseita sekä muita laittomia tavanomaisia aseita ja ampumatarvikkeita koskevan maailmanlaajuisen raportointijärjestelmän tukemisesta niiden laittoman kaupan riskin pienentämiseksi (”iTrace III”) (EUVL L 328, 12.12.2017, s. 20).